แฟร์ดีน็อง ฟ็อช

| Marshal แฟร์ดีน็อง ฟ็อช |
| --- | --- |


ผู้บัญชาการสูงสุดฝ่ายสัมพันธมิตร
ดำรงตำแหน่ง 26 มีนาคม 1918 – 10 มกราคม 1920
ก่อนหน้า: ตำแหน่งก่อตั้ง
ถัดไป: ตำแหน่งถูกยุบเลิก
ผู้บัญชาการสูงสุดแห่งกองทัพฝรั่งเศส
ดำรงตำแหน่ง 22 มิถุนายน 1918 – 10 มกราคม 1920
ก่อนหน้า: ตำแหน่งก่อตั้ง
ถัดไป: ตำแหน่งถูกยุบเลิก
 
ข้อมูลส่วนบุคคล
เกิด: 2 ตุลาคม ค.ศ. 1851(1851-10-02) ตาร์บ  (จังหวัดโอต-ปีเรเน, ฝรั่งเศส)
เสียชีวิต: 20 มีนาคม ค.ศ. 1929(1929-03-20) (77 ปี) ปารีส (แซน, ฝรั่งเศส)
ที่ไว้ศพ: ออแตลเดแซ็งวาลีด
เชื้อชาติ: ฝรั่งเศส
คู่สมรส: ฌูว์ลี เบียงเวอนูว์
บุตร: มารี ฟ็อช อาน ฟ็อช เออแฌน ฌูล แฌร์แม็ง ฟ็อช แฌร์แม็ง ฌูล หลุยส์ ฟ็อช
บุพการี: แบร์ทร็อง ฌูล นโปเลียน ฟ็อช (บิดา) มารี โซฟี แจ็กเกอแล็ง ดูเปรอ (มารดา)
ศิษย์เก่า: เอกอลปอลีแต็กนิก
ลายมือชื่อ: 
ยศที่ได้รับการแต่งตั้ง
รับใช้:  สาธารณรัฐฝรั่งเศสที่ 3
สังกัด: กองทัพบกฝรั่งเศส ทหารปืนใหญ่ 
ประจำการ: 1870 – 1923
ยศ: Général de division
หน่วย:  กรมทหารปืนใหญ่ที่ 24 
บังคับบัญชา:  Army Group North  กองทัพที่ 9  เหล่าทหารทัพที่ 20  กองทหารโมร็อกโก  กรมทหารปืนใหญ่ที่ 35 
ผ่านศึก:  สงครามฝรั่งเศส-ปรัสเซีย  สงครามโลกครั้งที่หนึ่ง ยุทธการพรมแดน  ยุทธการที่อาร์ตัวส์ครั้งที่สาม  ยุทธการที่แม่น้ำซอม  การรุกฤดูใบไม้ผลิ  การรุกเมิซ-อาร์กอน 

แฟร์ดีน็อง ฟ็อช (ฝรั่งเศส: Ferdinand Foch, 2 ตุลาคม 1851 – 20 มีนาคม 1929) เป็นนายพลและนักทฤษฎีทางทหารชาวฝรั่งเศส เขาดำรงตำแหน่งผู้บัญชาการสูงสุดฝ่ายสัมพันธมิตรในสงครามโลกครั้งที่หนึ่ง ฟ็อชดำรงตำแหน่งนี้ในปี 1918 เมื่อฝ่ายเยอรมันดำเนินการรุกฤดูใบไม้ผลิเพื่อผลักดันฝ่ายสัมพันธมิตรหลังการรบในสนามเพลาะหยุดนิ่ง เขาประสบความสำเร็จในการประสานกองทัพฝรั่งเศส บริติชและอเมริกันเพื่อหยุดยั้งการรุกของเยอรมัน ก่อนจะรุกกลับในการรุกร้อยวัน เดือนพฤศจิกายน 1918 ฟ็อชตอบรับคำขอสงบศึกของฝ่ายเยอรมัน นำไปสู่การสงบศึกเพื่อยุติสงคราม ต่อมาเขามีความเห็นว่าสนธิสัญญาแวร์ซายนั้นปรานีต่อฝ่ายเยอรมันจนเกินไป และเมื่อมีการลงนามในสนธิสัญญาแวร์ซายในวันที่ 28 มิถุนายน 1919 ฟ็อชได้กล่าวว่า "นี่ไม่ใช่สันติภาพ แต่เป็นแค่การสงบศึกเป็นเวลา 20 ปี" ซึ่งต่อมาอีก 20 ปีก็เกิดสงครามโลกครั้งที่สองตามมา
ฟ็อชเกิดในครอบครัวคาทอลิกที่เมืองตาร์บ จังหวัดโอต-ปีเรเนในปี 1851 เขาเข้าเรียนที่โรงเรียนคณะเยสุอิต Collège Saint-Michel และ Collège Saint-Clement เมื่อเกิดสงครามฝรั่งเศส-ปรัสเซีย ฟ็อชในวัย 19 ปีถูกเกณฑ์เข้ากรมทหารราบที่ 4 แต่ไม่ได้ร่วมรบในสงคราม หลังจากนั้นเขาทำงานหลายแห่ง เช่น กรมทหารปืนใหญ่ที่ 24, École Supérieure de Guerre, กรมทหารปืนใหญ่ที่ 35 และเหล่าทหารที่ 20 ที่เมืองน็องซี
เมื่อสงครามโลกครั้งที่หนึ่งอุบัติขึ้นในปี 1914 ฟ็อชได้รับหน้าที่บัญชาการกองทัพที่ 9 ร่วมกับแม็กซีม แวร์ก็อง เขาสามารถหยุดยั้งฝ่ายเยอรมันที่รุกคืบผ่านเบลเยียมและฝรั่งเศสไว้ได้ในยุทธการที่มาร์นครั้งที่หนึ่ง แต่ความเสียหายด้านกำลังพลในยุทธการที่อาร์ตัวส์ครั้งที่สามและยุทธการที่แม่น้ำซอม ทำให้เขาถูกปลดแล้วถูกส่งไปบัญชาการแนวรบอิตาลีแทน ในปี 1917 ฟ็อชได้รับตำแหน่งผู้แทนทหารถาวรของฝรั่งเศสเมื่อมีการก่อตั้งสภาสงครามสูงสุดเพื่อประสานงานฝ่ายสัมพันธมิตร ต่อมาในปี 1918 ฝ่ายเยอรมันเริ่มการรุกฤดูใบไม้ผลิโดยมีจุดประสงค์เพื่อเอาชนะฝ่ายสัมพันธมิตรให้ได้ก่อนสหรัฐจะส่งกำลังสนับสนุน ฟ็อชได้รับการแต่งตั้งเป็นผู้บัญชาการสูงสุดฝ่ายสัมพันธมิตร ดำเนินการประสานงานกับทัพสัมพันธมิตรอื่น ๆ และจัดตั้งกำลังสำรองเพื่อสนับสนุนแนวป้องกันฝ่ายเยอรมัน เดือนกรกฎาคม เขาได้รับยศจอมพลหลังได้รับชัยชนะในยุทธการที่มาร์นครั้งที่สองอันเป็นเหตุการณ์ที่นำไปสู่การรุกกลับของฝ่ายสัมพันธมิตร วันที่ 11 พฤศจิกายน 1918 ฟ็อชร่วมลงนามในการสงบศึกเพื่อยุติสงครามโลกครั้งที่หนึ่ง
หลังสงคราม ฟ็อชได้รับยศจอมพลจากกองทัพสหราชอาณาจักรและโปแลนด์ นอกจากนี้เขายังได้รับเครื่องราชอิสริยาภรณ์ เช่น Order of Merit (สหราชอาณาจักร), Distinguished Service Medal (สหรัฐ) และเครื่องราชอิสริยาภรณ์อันมีศักดิ์รามาธิบดีของสยาม ฟ็อชเสียชีวิตจากกล้ามเนื้อหัวใจตายเหตุขาดเลือดที่กรุงปารีสในปี 1929 ร่างของเขาถูกฝังที่ออแตลเดแซ็งวาลีด